“BUXORO VILOYATINI SUV BILAN TAʼMINLASHNI YAXSHILASH” LOYIHASINI AMALGA OSHIRISH CHORA-TADBIRLARI TOʻGʻRISIDA
(resolution, 2021-02-22)

Kommunal xizmat koʻrsatish sohasidagi iqtisodiy islohotlarni yanada chuqurlashtirish, respublikada ichimlik suvdan oqilona foydalanilishi ustidan nazorat qilishning zamonaviy tizimlarini joriy etish, Buxoro viloyati aholisini sifatli ichimlik suv bilan taʼminlash maqsadida Vazirlar Mahkamasi qaror qiladi: 1. Quyidagilar: Ispaniya Qirolligi Hukumati bilan Oʻzbekiston Respublikasi Hukumati oʻrtasida “Buxoro viloyatini suv bilan taʼminlashni yaxshilash” loyihasini amalga oshirish uchun Ispaniya Qirolligi Taraqqiyotga koʻmaklashish jamgʻarmasining Vazirliklararo komissiyasi tomonidan tasdiqlangan mablagʻ bilan taʼminlash shartlari asosida 16,175 mln yevro miqdorida kredit berish yuzasidan ahdlashuvga erishilganligi; Buxoro viloyati “Suvoqova” ishlab chiqarish boshqarmasi tomonidan zamonaviy suvnasosi, taqsimlagich, laboratoriya va hisobga olish asbob-uskunalarini xarid qilish, shuningdek xizmat koʻrsatuvchi xodimlarni oʻqitib berish yuzasidan “Degremon Medio Ambyente S.A.” kompaniyasi (Ispaniya) bilan Ispaniya Qirolligi hukumatining koʻrsatilgan krediti doirasida 16,175 mln. yevro miqdorida kontrakt tuzilganligi maʼlumot uchun qabul qilinsin. 2. Buxoro viloyati hokimligi va “Suvoqova” viloyat ishlab chiqarish boshqarmasi mazkur loyiha boʻyicha buyurtmachi va ijrochi etib belgilansin. 3. Belgilab qoʻyilsinki, loyihaning import qismini mablagʻ bilan taʼminlash quyidagi tartibda: loyiha import qismi qiymatining “CESCE” agentligi sugʻurta mukofoti miqdorining 50 foiziga koʻpaytirilgan 50 foizi (koʻpi bilan 8,0875 mln yevro) Ispaniyaning “Instituto de Credito Oficial” (ICO) davlat kredit agentligining 31 yil muddatga, shu jumladan 10 yillik imtiyozli davrga beriladigan imtiyozli kredit mablagʻlarini qayta moliyalashtirish yoʻli bilan “Asaka” bankining krediti hisobiga; loyiha import qismi qiymatining “CESCE” agentligi sugʻurta mukofoti miqdorining 50 foiziga koʻpaytirilgan 50 foizi (koʻpi bilan 8,0875 mln yevro) “Sosyete Jeneral” bankining (Ispaniya) 10,5 yil muddatga, shu jumladan ikki yillik imtiyozli davrga “CESCE” agentligining sugʻurta qoplamasi ostida beriladigan kredit mablagʻlarini qayta moliyalashtirish yoʻli bilan “Asaka” bankining krediti hisobiga amalga oshiriladi. 4. Belgilab qoʻyilsinki, asosiy qarz, foizlar va koʻrsatilgan kreditlar boʻyicha boshqa moliyaviy xarajatlar 1 va 2-ilovalarga* muvofiq, shu jumladan: investitsiya davrida (biroq 2007-yilning birinchi choragidan kechikmay) – budjet mablagʻlari hisobiga; investitsiya davri tugagandan keyin — Buxoro viloyati hokimligi “Suvoqova” ishlab chiqarish boshqarmasining oʻz mablagʻlari, yetmaydigan qismi — mahalliy budjet mablagʻlari hisobiga qaytariladi. Buxoro viloyati hokimligi jalb etilayotgan kredit mablagʻlaridan maqsadli va samarali foydalanilishi, shuningdek asosiy qarz, foizlar va “Asaka” banki kreditlari boʻyicha boshqa moliyaviy chiqimlar qaytarilishi ustidan nazoratni taʼminlasin. 5. “Asaka” banki Ispaniyaning “Instituto de Credito Oficial” (ICO) davlat kredit agentligi va “Sosyete Jeneral” (Ispaniya) banki bilan “CESCE” agentligining sugʻurta qoplamasi ostida belgilangan tartibda kredit bitimlari tuzsin hamda ushbu mablagʻlarni Buxoro viloyati hokimligining “Suvoqova” ishlab chiqarish boshqarmasiga qayta moliyalashtirsin. 6. Oʻzbekiston Respublikasi Moliya vaziri “Asaka” bankining xorijiy kreditorlar oldidagi toʻlov majburiyatlari boʻyicha, shuningdek “Asaka” bankiga Buxoro viloyati hokimligi “Suvoqova” ishlab chiqarish boshqarmasining toʻlov majburiyatlari boʻyicha belgilangan tartibda kafolatlar berishga vakil qilinsin. 7. Oʻzbekiston Respublikasi Adliya vazirligi Oʻzbekiston Respublikasi Hukumatining xorijiy banklar — kreditorlar oldidagi kafolatlari yuzasidan kredit bitimlariga ilovalarda belgilangan shaklda belgilangan tartibda yuridik xulosalar bersin. 8. “Oʻzkommunxizmat” agentligi Buxoro viloyati hokimligi bilan birgalikda koʻrsatib oʻtilgan loyihani amalga oshirish boʻyicha tadbirlar ishlab chiqilishini, ularning bajarilishi ustidan nazoratni taʼminlasin, ishlarni muvofiqlashtirsin va masalalarni idoralararo darajada hal etsin. 9. Oʻzbekiston Respublikasi Iqtisodiyot vazirligi, Moliya vazirligi hamda Buxoro viloyati hokimligi bilan birgalikda “Buxoro viloyatini suv bilan taʼminlashni yaxshilash” loyihasi 2002—2007-yillar uchun markazlashtirilgan kapital qoʻyilmalar hisobiga Oʻzbekiston Respublikasi Investitsiya dasturining aniq yoʻnaltirilgan qismiga kiritilishini nazarda tutsin. 10. Xorijiy kreditorlarning daromadlari va mazkur loyihani mablagʻ bilan taʼminlashda qatnashuvchi eksport-kredit agentliklari Oʻzbekiston Respublikasidagi toʻlov manbaida daromad (foyda) soligʻi toʻlashdan ozod qilinsin. 11. Oʻzbekiston Respublikasi Ichki ishlar vazirligi Buxoro viloyati hokimligining buyurtmanomasiga binoan mazkur loyihaning xorijiy qatnashchilariga koʻp martalik vizalar oʻz vaqtida berilishini va ularning muddati uzaytirilishini, shuningdek ularning vaqtincha roʻyxatdan oʻtkazilishini va vaqtinchalik roʻyxatdan oʻtkazish muddati uzaytirilishini, ularni davlat bojlari toʻlashdan ozod qilgan holda taʼminlasin. 12. Oʻzbekiston Respublikasi Tashqi ishlar vazirligi mazkur loyihani amalga oshirishda qatnashuvchi xorijiy mutaxassislar va konsultantlarga kelish vizalari konsullik yigʻimlari undirilmasdan belgilangan tartibda rasmiylashtirilishini taʼminlasin. 13. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari K.N. Toʻlaganov va Buxoro viloyati hokimi S.Q. Xusenov zimmasiga yuklansin.